പനത്തടി പഞ്ചായത്തിലെ ജനപ്രതിനിധികള് മന്ത്രിക്ക് നിവേദനം നല്കി പനത്തടി: പഞ്ചായത്തിലെ വന്യജീവി ആക്രമണങ്ങള് നിയന്ത്രിക്കുന്നതിന് അടിയന്തര നടപടി സ്വീകരിക്കണമെന്നും മലയോരത്തെ പ്രധാന വിനോദസഞ്ചാര കേന്ദ്രമായ റാണിപുരത്തിന്റെ വികസനത്തിന് നടപടികള് സ്വീകരിക്കണമെന്നുമാവശ്യപ്പെട്ട് പനത്തടി പഞ്ചായത്ത് പ്രസിഡന്റ് പ്രസന്ന പ്രസാദിന്റെ നേതൃത്വത്തില് വനംമന്ത്രി എ.കെ. ശശീന്ദ്രന് നിവേദനം നല്കി. വന്യജീവികളുടെ ആക്രമണം പ്രതിരോധിക്കുന്നതിനായി ഫെന്സിംഗ് നിര്മിക്കുക, റാണിപുരം വിനോദസഞ്ചാരകേന്ദ്രത്തിലേക്ക് വനമേഖലയിലൂടെയുള്ള റോഡ് വീതി കൂട്ടുന്നതിന് അനുമതി നല്കുക, റാണിപുരത്ത് റോപ് വേ നിര്മിക്കുക, ഗസ്റ്റ് ഹൗസ് സൗകര്യം മെച്ചപ്പെടുത്തുക തുടങ്ങിയ ആവശ്യങ്ങളാണ് മന്ത്രിയുടെ ശ്രദ്ധയില് പ്പെടുത്തിയത്. വൈസ് പ്രസിഡന്റ് പി.എം. കുര്യാക്കോസ്, സ്ഥിരം സമിതി ചെയര്മാന്മാരായ രാധാകൃഷ്ണ ഗൗഡ, സുപ്രിയ ശിവദാസ്, മുന് സ്ഥിരം സമിതി ചെയര്മാന് എം.സി. മാധവന് എന്നിവര് ചേര്ന്നാണ് നിവേദനം നല്കിയത്.